***1.*** ***Кратка обобщена информация за осъществената контролна дейност за месец юли 2016 г. и резултати от извършената контролна дейност.***

За месец юли 2016 г. от служителите от „Контрол и охрана“ в дирекциите на националните паркове са извършени 1055 бр. проверки на 783 бр. обекта. Рутинни проверки по време на ежедневните обходи в поверените охранителни участъци, вписани в Дневниците на парковата охрана - 392 броя. Съставени са 20 бр. актове за установяване на констатирани нарушения и са дадени 74 бр. предписания.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец юли 2016 г. са извършени дейности по недопускане на незаконен добив на дървесина на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове на денонощието).Служителите паркова охрана извършваха проверки относно недопускането на риболов във връзка с изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. През месец юли са извършени проверки, относно незаконна паша на територията на парка и резерват „Тисата“ и качването на стадата на ползвателите, на които им са издадени разрешителни за паша на основание чл. 4, ал.3 от Меморандума за сътрудничество и съвместна дейност между МОСВ, МЗХ и ДФ „Земеделие“. Осъществен е контрол над собственици и ползватели, относно спазването на режимите и нормите въведени с Плана за управление на НП „Пирин“, чрез съставяне на констативни протоколи. През отчетния месец не са осъществявани дейности от ползватели на природни ресурси (събиране на гъби и диворастящи плодове) на територията на НП ”Пирин".

През месеца бяха запознати с противопожарните правила вНП, собственици, ползватели и туристи, които представихаподписани декларации за спазването им. На база осъществения контрол не са допуснати запалвания на територията на парка вследствие на човешка небрежност.

**2.2. НП „Рила“**

През месец юли 2016 г. видовете нарушенията са следните: преминаване с МПС през забранена за това територия от НП „Рила“, пуснати на паша коне, без пастир и без нарочно издадено разрешително за това, неспазване на условия разрешителните за паша. Издадени са актове за установяване на административно нарушение (АУАН) за преминаване с МПС и мотоциклети в ПУ – Белово и ПУ Говедарци.

Осъществява се контрол върху ползвателите на паша, на които са издадени индивидуални административни актове и разрешителни за паша, по отношение на местата /за паша/, брой животни, режимите и нормите на Национален парк „Рила“, техниката на безопасност, както и всички необходими документи, съгласно Годишния оперативен план за паша на домашни животни и събиране на сено за 2016 г.

Осъществява се контрол и при изграждане на временни сезонни заслони за паша на домашни животни, поставяне на електропастири и преминаване с коне през прокарите.

Същият контрол е осъществен и върху лицата, на които са съгласувани дейности за извършване на ремонтни дейности, свързани с почистване на бетонов дюкер и ремонт на водохващане на река Голям Ибър, дейности по извършване на санитарно-технически мероприятия, движение на МПС, специализиран туризъм и масови прояви /палаткуване, къмпингуване, лагеруване/ и други на територията на парка.

До края на активния туристически сезон, месец септември 2016 г., продължават допълнителните дежурства от служители „ПОК“ от други паркови участъци в циркуса на Седемте рилски езера за осъществяване на по-ефективен контрол.

В рамките на изпълнение на дейности, свързани с превенция от пожари, наводнения, свлачища и други бедствия и аварии, дирекцията е ангажирала хора от местното население за провеждане на специализирано противопожарно наблюдение в рамките на пожароопасния сезон /3 месеца/.

**2.3. НП „Централен Балкан“**

В НП „Централен Балкан“ е създадена необходимата организация съгласно противопожарния план за 2016г. с цел недопускане пожари на територията на парка, както и за своевременна реакция от страна на ДНПЦБ при възникване на такъв. Превантивната работа в това отношение е на необходимото ниво, като всички ползватели и посетители на парка бяха своевременно информирани за противопожарните правила на територията на НП. Служебните автомобили и мотоциклети бяха подготвени и оборудвани с необходимите средства за гасене на пожари, а противопожарното оборудване прегледано и допълнено, с цел предприемане на адекватни действия при възникване на пожари.

През месец юли са изпълнени дейности с цел да се предотвратят опити за дърводобивно бракониерство. Особено внимание беше отделено в пограничните райони, където в съседни горски територии се извеждат сечи в близост до границите на НПЦБ. В тази връзка бяха предприети мерки за превантивен контрол - съставени са предупредителни протоколи с цел недопускане навлизането на територията на парка. Служителите Паркова охрана осъществяват текущ контрол по границите на НПЦБ, в районите с извършващи се сечи.

Полагат се постоянни усилия за борба с ловното бракониерство.

В НПЦБ с цел осигуряване безопасно преминаване на посетителите, беше осигурен постоянен контрол по отношение състоянието на посетителската инфраструктура в парка. В тази връзка, в резултат на направени констатации при контролната дейност, бяха ремонтирани и обезопасени множество туристически маршрути и два специализирани маршрута – Бяла река и Видимско пръскало.

Акцент през месец юли 2016 г. бяха ползвателите на пасища в парка и всички допълнителни въздействия, свързани с тази дейност, подлежащи на контрол, с цел минимизиране на отрицателния ефект върху НПЦБ. Контрол е осъществен по отношение дейността на собственици и ползватели в парка, като така е осигурено законосъобразното пребиваване на територията на парка и са опазени от негативно антропогенно въздействие районите около над 20 обекта в защитената територия. Цел на особено засилен контрол бяха посетителите с МПС, особено тези, които навлизат извън разрешените пътища и се движат с МПС по туристически пътеки и навсякъде в безлесната територия.

***3. Кратък анализ на постигнатите резултати в областта на опазване на околната среда от осъществената контролна дейност.***

**3.1. НП „Пирин“**

През отчетният месец се предприеха действия с цел превенция срещу бракониерството, като са извършени проверки от парковата охрана, някои от които съвместно с полицията в ниската част на парка и граничните зони с Държавните горски стопанства.

В резултат на осъществената контролна дейност не са констатирани нарушения по Заповед № РД-09-98/26.02.2016 г. на министъра на земеделието и храните за забрана на риболова през 2016-2018 г.

Извършени са проверки от парковата охрана за незаконен добив на дървесина, отразени в зачислените им дневници и седмични рапорти до главните инспектори на ПУ. През месец юли посредством констативен протокол за установено административно нарушение (КПУАН) е констатирана незаконна сеч от неизвестен извършител в района на ПУ ”Вихрен”.

През отчетният период са констатирани нарушения от неизвестен извършител, чрез съставяне на КПУАН за повреди на информационни табла на територията на парка. В резултат на засиленият контрол от страна на парковата охрана и подадените сигнали до ПУ Полиция Банско, Разлог и Сандански през месец юни 2016г., през този месец не са наблюдава посегателство над парковите архитектурни елементи и най-вече премахването и изваждане на гранични колове.

На основание констативен протокол за нерегламентирано използване на моторизирано средство в района на х. Безбог, което действие е в нарушение с общовалидните режими и норми действащи на територията на парка, беше издадена принудителна административна мярка посредством Заповед № РД-76/06.07.2016 г. На основание на заповедта се забрани движението и паркирането на МПС в района на х. Безбог. Изработени и са поставени 2 броя дървени бариери в района, с цел ограничаване на преминаването на МПС и моторизирани средства.

През отчетния период възникнаха 2 броя пожари на територията на парка вследствие на паднала мълния в района на местността “Джамджиеви скали“ и късо съединение на старата х.“Бъндерица“. В резултат на бързата намеса на Паркова охрана и РСПБЗН гр. Банско пожарите бяха бързо локализирани и загасени.

**3.2. НП „Рила“**

За отчетния период служителите от Дирекция „Контрол и охрана“ са извършвали проверки в поверените им охранителни участъци по отношение бракониерство /лов, риболов, сеч/, както и събиране на билки и гъби от защитени видове, състоянието на инфраструктурата и замърсяване с отпадъци.

Във връзка с установяването на нарушителите по подаден през месец юни сигнал за бракониерство на дива коза са предприети всички необходими мерки от страна на дирекцията. Изпратен е и сигнал до Районна прокуратура гр. Разлог.

Също така в отчетния период, по подаден сигнал от граждани за движение на мотоциклети в ПУ – Говедарци е направена своевременна проверка. Установени са нарушителите, съставени са актове за установяване на административно нарушение.

По постъпил сигнал до министъра на околната среда и водите за наличие на моторни превозни средства в района на хижа „Македония“ продължават мерките за недопускане преминаването им по трасето обособено за велосипеден и конен туризъм – „Яз. Белмекен – хижа Македония – летовище Бодрост“ – I етап. В местността „Карталска поляна“ при монтираната метална бариера дежурят служители контрол и охрана от ДНП“Рила“, а също така е поставена забранителна табела – „Забранено преминаването на МПС“.

**3.3. НП „Централен Балкан“ (НПЦБ)**

През месец юли 2016 г. продължиха планираните проверки за офроуд и несъгласувано движение по пътища с ограничен и забранен достъп, които доведоха до съставяне на актове за установяване на административни нарушения за движение с МПС извън пътищата със свободен достъп, без необходимото за целта писмено съгласуване от ДНПЦБ. Проведени бяха четири масирани акции на цялата територия на Парка, съвместно със служители на МВР, които сериозна респектираха офроуд общността. Особено внимание отново беше отделено на този проблем в района на хижа Амбарица, където напрежението ескалира и се наложи предприемане на съвместни действия със служители на РПУ Троян, с цел ограничаване/преустановяване нерегламентираното движение на мотоциклети в района.

Нерегламентираната интензивна паша представлява значителна заплаха за безлесната зона на Парка, предимно от южната страна, като особено сериозен продължава да бъде проблема в района на м. Беклемето, м. Равнец и над гр. Калофер.

Работата с електронните четци за инжектируемите транспордери, продължи и ефективността за установяване собствеността на конете се повиши и бяха санкционирани собствениците на безстопанствени коне. Предвижда се тази тенденция да продължи, с цел свеждане до минимум на стадата от безнадзорни коне в парка. Маловодието допълнително нагнети проблема със стадата пашуващи на територията на парка, поради непредвидените и неконтролируеми придвижвания на животните в търсене на вода.

В резултат на контролно-охранителната дейност през месец юли бяха заловени на място трима извършители на незаконна сеч.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Недопускането на значителни увреждания върху живата и нежива природа в националните паркове, показва тенденция в опазването на разнообразието от природни местообитания и техния съхранен естествен характер. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

Посредством превантивен, текущ и последващ контрол се гарантира развитието на природосъобразен туризъм в съответствие със значимостта и предназначението на Националните паркове, като същевременно е осигурена възможност на местните общности да генерират средства от предлагането на туристически продукти, създадени и предлагани в синхрон с устойчивото ползване на природните ресурси на защитените територии.

Стартирането на кампанията за сезонна паша на домашни животни в парка, посредством контролирано високопланинско животновъдство, създава възможност за развитие на екологично животновъдство и условия за икономически ползи в региона.

При осъществяване на ежедневен контрол, служителите от парковите администрации предоставят информация на посетителите на парка /туристи и ползватели/ за правилата за поведение, режимите и нормите съгласно Плановете за управление, Закона за защитените територии, както и за видовете растения и животни, вписани като защитени по Закона за биологичното разнообразие. В резултат на провеждащия се мониторинг и отчитане резултатите от същия, се констатира тенденция за запазване и увеличаване броя на някои видове диви животни – дива коза, дива свиня, благороден елен, сърни и други. Увеличава се обилието на консервационно значими растителни видове, както и заемане на нови площи от същите.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.